SL Uradni list Evropske unije C 336/1

SPOROČILO KOMISIJE

o formalnem priznanju, da so nekateri akti prava Unije na področju kmetijstva zastareli

(Cilj štiri Sporočila Komisije z dne 11. februarja 2003 o posodobitvi in poenostavitvi pravnega reda Unije [COM(2003) 71 konč.])

2010/C 336/01

Okvir ukrepanja

Izboljšanje preglednosti prava Unije je bistveni del strategije za boljše oblikovanje pravnih aktov, ki jih institucije Unije izvajajo kot posledica zahtev, izraženih na Evropskih svetih v Lizboni, Stockholmu, Göteborgu in Laeknu.

Vse od zgodnjih obdobij prava Unije iz 50. let je dejavnost sprejemanja pravnih aktov Skupnosti nenehno povečevala število pravnih aktov, od katerih so bili mnogi sprejeti, ne da bi se jim določilo datum prenehanja veljavnosti. Ti akti zato formalno ostanejo veljavni, čeprav so njihovi pravni učinki ugasli, pogosto že dolgo.

Cilj štiri: Pregled organizacije in oblike pravnega reda

Cilj štiri okvira ukrepanja za posodobitev in poenostavitev pravnega reda Unije, ki ga uvaja Sporočilo Komisije z dne 11. februarja 2003 [COM(2003) 71 konč.], priznava dejstvo, da sedanji pravni red Unije vsebuje mnogo besedil, ki so zastarela ali brez praktičnega pomena ali niso v širšem interesu, so pa kljub temu veljavna, ker niso bila izrecno razveljavljena. Do tega stanja je pripeljalo več razlogov. Nekateri pravni akti imajo časovno omejeno uporabo ali se uporabljajo samo v času sprejetja. Drugi pravni akti (formalno) še vedno obstajajo, čeprav je bila njihova pravna podlaga spremenjena ali je izginila. Mnogi akti so naslovljeni izključno na posamezne države članice ali izvajalce in zato nimajo praktične koristi ali splošnega pomena.

Ne glede na razlog za izgubo neposrednega pomena za državljane Unije taki akti ne smejo biti več uvrščeni med „veljavne akte“ in tako zapletati in bremeniti veljavnega pravnega reda Unije. Njihov izbris bi nam omogočil dostop do „bistvenega“ pravnega reda iz tistih aktov, ki so veljavni in se lahko splošno uporabljajo, ter s tem omogočajo uporabnikom prijaznejšo obliko in učinkovitejši ter manj zamuden vpogled v tista orodja, ki olajšajo dostop do prava Unije: CELEX, EUR-Lex in Seznam veljavnih pravnih aktov.

V nekaterih primerih bi bilo te akte primerno izrecno razveljaviti. Posebno tiste akte, katerih vsebino povzemajo poznejši akti, je treba v interesu jasnosti pravnega stanja formalno izbrisati iz korpusa pravnega reda Unije. Za druge akte – teh je največ – bi bil upravičen njihov izbris iz veljavnega pravnega reda v kakšni drugi obliki. Zgoraj navedeno sporočilo predlaga, naj institucije dejavno proučijo, kako čim bolje izbrisati zastarele in potencialno zavajajoče informacije iz pravnega reda, da bi zagotovili jasno, smiselno in ustrezno obliko.

Pravni učinki aktov iz priloge so ugasli. To sporočilo je zato namenjeno formalnemu priznanju, da so ti akti zastareli. Določeni so bili ob upoštevanju objektivnih meril, s pomočjo katerih je moč zagotoviti, da so pravni učinki teh aktov ugasli in da so bile na primer vse z njimi povezane obveznosti izpolnjene. To pomeni predvsem, ne pa izključno, akte naslednjih kategorij:

— akti v zvezi z odobritvijo finančnih prispevkov Unije;

— akti, ki priznavajo določen status ali posebno izvzetje, ki je časovno omejeno in v tem času že preteklo (odstopanja);

— akti začasne narave, zlasti t.i. „uredbe o tržnem letu“ (ki določajo zneske pomoči, zgornjo mejo finančne podpore, intervencijske prage, datume, letne predpise v zvezi z upravljanjem tarifnih kvot, vzpostavitev predvidene bilance oskrbe za najbolj oddaljene regije in Egejske otoke, itd.);

— uredbe Komisije v zvezi s pravnim mehanizmom (na primer z intervencijo ali sistemom uvoznih prelevmanov po urugvajskem krogu), ki ne obstaja več [in ki so jih nadomestili pravni okviri, ki niso dajali pravne podlage za njihovo razveljavitev];

— izjemni ukrepi za podporo trga, ki so bili sprejeti zaradi posebnih učinkov veterinarskih kriz;

— začasni ali prehodni ukrepi, povezani s pristopom novih držav članic, ali akti, ki so zaradi pristopa zastareli.

Obrazložitev za zastarelost vsakega izmed aktov je navedena v Prilogi k temu sporočilu. To sporočilo obravnava akte, ki so bili sprejeti pred 31. decembrom 2009 in se nanašajo na naslednje sektorje skupne kmetijske politike: žita, prašičje meso, ovčje in kozje meso, perutnina in jajca, neposredna plačila, mleko, riž, vino, sladkor, goveje in telečje meso, tobak, banane, sadje in zelenjava, predelano sadje in zelenjava, računi, oljčno olje, proizvodi, ki niso navedeni v Prilogi I, izvozna nadomestila, dovoljenja in varščine, kmetijska statistika, razvoj podeželja. Vendar pa je treba upoštevati, da se tudi drugi akti, ki so bili sprejeti pred zgoraj navedenim datumom in ki prav tako spadajo v naštete sektorje ali druge sektorje, ki niso zajeti v tem sporočilu, lahko zdijo zastareli. Zastarelost takih aktov bo priznana v okviru naslednjega sporočila te vrste.

Sklepne ugotovitve

Komisijo se poziva k odobritvi tega sporočila.

Posledično, v skladu s smernicami za zmanjšanje veljavnega pravnega reda Unije in v okviru dejavnosti poenostavitve v zvezi z akti Komisije,

— se akti, navedeni v Prilogi, izbrišejo iz veljavnega pravnega reda;

— je Urad za publikacije pozvan, naj umakne te akte s Seznama veljavnih pravnih aktov Unije;